ועדת הכלכלה, כנסת 16, פרוטוקול מספר 446, 2005-07-04 12:30

אמנון כהן: שלום לכולם, אני פותח את ישיבת הוועדה בנושא:

אמנון כהן: הצעת חוק הפעלת רכב (מנועים ודלק) (תיקון – הגברת האכיפה במכירת דלק שאינו עומד בדרישות התקן), התשס"ה-2005, של חברי הכנסת מאיר פרוש ונסים זאב.

משה גפני: אדוני היושב ראש, אני מבקש להודיע לפרוטוקול שישיבת ועדת הכלכלה בראשותך בשבוע שעבר היתה ישיבת חסרת תקדים ויוצאת מן הכלל, וסייעה לשקט במדינה.

אמנון כהן: גם אני רוצה להוסיף לפרוטוקול שאתה עשית פעילות טובה מאוד מול ראש הממשלה, וזה סייע לנו.

אמנון כהן: אנחנו דנים היום בהצעת חוק חשובה על רקע דברים שמתפתחים במדינה.

אמנון כהן: באחד הדיונים שקיימנו בוועדת הכלכלה ב-7 ביוני, ראינו שאין חקיקה מספקת כדי לאכוף את אותן תופעות קשות.

אמנון כהן: בסופו של דבר, מי שמשלם למעשה את המחיר הוא האזרח, שמשלם במיטב כספו על מוצר בטיחותי שהוא צריך לקבל, והוא מקבל מוצר פגום.

אמנון כהן: המוצר מתייקר, ולמעשה הוא לא מקבל את מלוא התמורה עבור כספו.

אמנון כהן: אנחנו שמחים מאוד על תפיסתה של כל הרשת, אבל כדי שיהיה לכם הכוח, האמצעים והכלים בשוטף, יש כאן שני חברי כנסת שהציעו הצעת חוק מצוינת.

אמנון כהן: בעקבות הדיונים שנערכו כאן, אני כבר אומר לכם שאני אצטרך להרחיב אותה מעט – בתיאום אתכם – ולהוסיף מספר נקודות נוספות שהגענו אליהן בעקבות הדיון שקיימנו.

אמנון כהן: הצעת החוק שלכם טובה ומצוינת, אבל צריך להרחיב אותה מעט – להכניס שני נושאים נוספים.

אמנון כהן: כאשר נגיע לסעיפים הרלוונטיים, היועצת המשפטית של הוועדה תציין היכן אפשר לשלב את הסעיפים מתוך מסקנות הדיון הקודם שהתקיים בוועדה.

אמנון כהן: רבותי המציעים, אבקש שתציגו את הצעת החוק בגדול, ולאחר מכן נפתח את הדיון.

אמנון כהן: אם לנוכחים ולמוזמנים יש הערות, נתייחס אליהן כמובן.

אמנון כהן: בבקשה, אדוני המציע, חבר הכנסת מאיר פרוש.

מאיר פרוש: אדוני היושב ראש, ראשית אני מודה לך על כך שהנושא עולה לסדר היום באופן מהיר יחסית מאז שהוא נדון במליאה.

מאיר פרוש: הצעת החוק הזאת טובה, לדעתי – לא משום שאני מציע אותה אלא מכיוון שהרב נסים זאב הציע אותה.

מאיר פרוש: אני הצטרפתי אליו.

מאיר פרוש: אני יודע שנציגי משרד התשתיות מבקשים לבצע שינויים כאלה ואחרים.

מאיר פרוש: לאחר שהחוק עלה לאוויר העולם עמדנו בתיאום עם משרד התשתיות.

מאיר פרוש: הם יגידו את שלהם, ואני יודע על תיקונים שהם רוצים להוסיף.

מאיר פרוש: התוספות של משרד התשתיות בוודאי מקובלות עליי.

מאיר פרוש: ביחס לדברי הסבר לחוק הזה - נדמה לנו שביממה האחרונה יש לנו מאורעות שמסבירים בדיוק את הצורך שקיים בו.

מאיר פרוש: היום כל אחד יודע מדוע יש צורך בחוק הזה.

מאיר פרוש: אני מבין שרשויות החוק כבר עוסקות במעקב בענין הזה מזה חודשים ארוכים, עד שהם יצאו בפרסום לגבי הפעולה.

מאיר פרוש: עם זאת, בלא ספק מדובר במחלה, ואולי גם במחלה ממארת, בכל הקשור למהילה של דלק.

מאיר פרוש: לכן אני יכול רק לבקש מהוועדה שבראשותך שהוועדה תעשה את כל מה שהיא צריכה לעשות כדי לזרז את הצעת החוק הזאת בעוד הנושא חם.

נסים זאב: מהניסיון שלי ושל הרב פרוש כחברי עיריה, צריך לזכור שתחנות הדלק הפירטיות נפתחות, וזה עובד ממש כמו מאפיה – כל דאלים גבר.

נסים זאב: עם זאת, לא מדובר רק בפתיחתן של תחנות דלק פירטיות בכוח הזרוע ובאיומים – זה מתחיל בוועדות, ומגיע להם, כביכול, כי הם קבעו עובדה בשטח, ולכן צריך לאשר להם את זה.

נסים זאב: זה בא לידי ביטוי גם כאשר שמים דלק שאינו ראוי למכירה.

נסים זאב: הדלק הזה גורם נזקים כבדים, ואנשים סיפרו לי שבאמצע הנסיעה הרכב מפסיק לפעול.

נסים זאב: צריך להבין שהנזק הוא עצום.

נסים זאב: ייתכן שלאותם מוכרים יש רווח גדול, אבל הנזק שנגרם לאדם בהרס המנוע – להרוס לאדם מנוע של רכב יקר מול רווח של כמה מאות ליטרים של דלק – הוא הרבה יותר גדול בהשוואה לרווח של אותו מזיק.

נסים זאב: כמובן, בטווח ארוך הרווחים שלו גדולים, אבל הפגיעה של אותו אדם היא קשה מאוד.

נסים זאב: לכן אני אומר שנושא הקנס צריך להיות ברור מאליו.

נסים זאב: אני לא בעד מעצר, אבל סגירת תחנת הדלק היא בהחלט --- לאמץ את זה ל-30 יום לפחות.

אמנון כהן: בדיון הקודם שהתקיים ב-7 ביוני, הוועדה תבעה ממשרד התשתיות הלאומיות להעביר אליה לאישור בתוך חודש צו חיתום מיכליות.

אמנון כהן: בעוד שלושה ימים מסתיים החודש – מר יחיאלי, האם תוכל לעדכן את הוועדה איפה הדברים עומדים?

אהוד יחיאלי: זה נמצא בדיון מתקדם ביננו לבין משרד המשפטים.

אהוד יחיאלי: יש לי בעיה טכנית שתגרום לכך שזה לא יגיע בעוד שלושה ימים, כי עורכת הדין שמטפלת בנושא היא במקרה בחופשת מחלה.

אהוד יחיאלי: אבל אני מניח שעד שבוע הבא זה יהיה.

אהוד יחיאלי: אנחנו רוצים להוציא את זה, וזה דבר חשוב מאוד.

שמרית שקד: אדוני היושב ראש, צר לי על כך שאני צריכה לפתוח בדברים פחות טובים, אבל עו"ד אתי בנדלר, היועצת המשפטית של הוועדה, ביקשה ממני מפורשות לומר את הדברים: חברי הכנסת המציעים נתבקשו לגבש נוסח בהסכמה עם משרדי הממשלה השונים.

שמרית שקד: אתמול בשעה 14:00 הועבר אלינו נוסח שגובש על ידי המשרד לתשתיות לאומיות.

שמרית שקד: דא עקא שהם לא התייעצו בענין הזה עם משרד המשפטים, והנוסח לא הועבר אלינו לייעוץ המשפטי של הוועדה.

שמרית שקד: אני לא חושבת שנערכה התייעצות עם משרד התחבורה, זאת כאשר הם מבקשים למעשה ליטול כל מני סמכויות ממשרד התחבורה.

שמרית שקד: מהשעה 14:00 אתמול ועד היום באנו בדברים עם משרד המשפטים ועם המשרד לתשתיות לאומיות, וניסינו לגבש איזשהו נוסח.

שמרית שקד: לכן חברי הכנסת המציעים לא קבלו את הנוסח החדש, המגובש על ידי כל משרדי הממשלה, ולכן הנוסח החדש גם לא הועבר לוועדה – ממש עד לרגעים אלו עסקו בהכנתו.

שמרית שקד: אני שבה ופונה למשרד לתשתיות לאומיות:

שמרית שקד: כשמבקשים לגבש נוסח עם כל משרדי הממשלה זה אומר שכל התיאום צריך להיות ביניהם, ולא צריך להגיע לוועדה ולעשות את זה כאן.

שמרית שקד: הנוהל התקין הוא שהנוסח מועבר לוועדה זמן קצר לפני כן, וכמובן גם למציעים שצריכים להסכים.

אמנון כהן: האם מדובר בדברים מהותיים?

שמרית שקד: אלו הם דברים מאוד מהותיים.

שמרית שקד: למעשה, חברי הכנסת המציעים הציעו הצעות שמשרד התשתיות הסכים להן.

שמרית שקד: הם רצו להוסיף הרבה מאוד דברים – כל מני הסדרים לענין עיצומים, ונדון בהם בהמשך.

מאיר פרוש: האם מדובר בסמכות המנהל וכדומה?

שמרית שקד: למעשה הביאו נוסח חדש לוועדה, שהושלם רק לפני רגעים ספורים.

שמרית שקד: למעשה, צריך לצלם אותו לכולם.

אילן ליבוביץ: אדוני היושב ראש, אני לא מבין למה לא נקדם לקריאה ראשונה את הצעת החוק של חברי הכנסת, ומשרדי הממשלה יצטרפו אלינו לאחר הקריאה הראשונה – אם כך הם עובדים.

אמנון כהן: לא, אנחנו נשלב הכל.

אמנון כהן: חבר הכנסת פרוש, בבקשה.

מאיר פרוש: הצעת חוק הפעלת רכב (מנועים ודלק) (תיקון – הגברת האכיפה במכירת דלק שאינו עומד בדרישות התקן), התשס"ה-2005 סעיף 1 – תיקון סעיף 4 "בחוק הפעלת רכב (מנועים ודלק), התשכ"א-1961, בסעיף 4, אחרי פסקה (5) יבוא: (6) חובת ביצוע בדיקת איכות שנתית לדלק הנמכר בתחנת דלק באמצעות מעבדה מוסמכת על פי הסכם שיאשר המפקח ובאמצעות מכשור שיאשר המפקח.

מאיר פרוש: המפקח באישור שר התשתיות הלאומיות יקבע את מספר הבדיקותה שנתיות.

מאיר פרוש: " אני יודע שלמשרד התשתיות יש תיקונים לפני סעיף 5, כך שאם הם רוצים להעיר--

יצחק וקנין: הייתי רוצה להעיר הערה: למים שאנחנו שותים בבית מבצעים בדיקה מדגמית לכל הפחות אחת לשבוע או לשבועיים.

יצחק וקנין: אני חושב שלא יזיק אם אחת לחודש יערכו בדיקה בכל תחנה.

אמנון כהן: זה לא יזיק, אבל צריך פקחים.

מאיר פרוש: אני יודע שבמעליות זה אחרת – פעמיים בשנה - - -

אילן ליבוביץ: אבל ממלאים את מכלי הדלק – בחלק מהתחנות לפחות – אחת ליומיים.

אילן ליבוביץ: כלומר, בדיקה שנתית לא תועיל במאומה.

אליעזר זנדברג: יש תחנות שאינן חוקיות מלכתחילה – עצם קיומן איננו חוקי, בלא שום קשר לאיכות הדלק שהן מוכרות.

אליעזר זנדברג: לעומת זאת, יש תחנות דלק לגיטימיות וחוקיות, שייתכן שמוכרות גם דלק מזויף.

אליעזר זנדברג: האם הצעת החוק באה לטפל בתחנות הרגילות, החוקיות?

אהוד יחיאלי: החוקיות.

אהוד יחיאלי: ישנו חוק שכבר חוקק לפני מספר חודשים – איסור מכירת דלק לתחנות מסוימות, כשהכוונה היא לתחנות בלתי חוקיות.

אהוד יחיאלי: יש כבר רשימה של תחנות חוקיות שהמשרד הוציא, ויש אכיפה בכיוון הזה.

אהוד יחיאלי: החוק שלפנינו עוסק רק בתחנות הציבוריות, החוקיות.

אמנון כהן: נציגי משרד התשתיות, הבנתי שיש הקדמה לפני תיקון סעיף 4, בהגדרות.

אמנון כהן: אבקש שתקריאו את התוספת שאתם רוצים להביא.

אולגה רזניקוב-גבאי: אנחנו מבקשים לתקן את סעיף ההגדרות בצורה הבאה: סעיף 1 – תיקון סעיף 1 "בחוק הפעלת רכב (מנועים ודלק), התשכ"א-1961, בסעיף 1 – (1) לפני הגדרת מפקח יבוא: "המנהל" – מנהל מינהל הדלק במשרד התשתיות הלאומיות".

אולגה רזניקוב-גבאי: " (2) בהגדרת "המפקח", במקום המילים "מנהל מינהל הדלק במשרד התשתיות הלאומיות, יבוא "המנהל";

שמרית שקד: מכיוון שאנחנו נוטלים כאן סמכות ממשרד התחבורה, מוטב להתייעץ בענין הזה עם משרד התחבורה.

אהוד יחיאלי: אנחנו לא נוטלים סמכות.

שמרית שקד: הסמכות היתה נתונה למפקח על התעבורה ביחד עם מנהל מינהל הדלק.

שמרית שקד: כרגע אנחנו רוצים לתת את הסמכות הזאת רק למנהל מינהל הדלק.

אהוד יחיאלי: לא - כתוב שהגדירו מה זה מנהל, ובמקום לומר אצלו "מנהל מינהל הדלק" – "המפקח בשיתוף עם המנהל" או "בהתייעצות עם המנהל".

שמרית שקד: האם זה מקובל על משרד התחבורה?

אהוד יחיאלי: למיטב ידיעתי כן, אבל צריך לבדוק את זה.

אמנון כהן: נתקדם הלאה.

אולגה רזניקוב-גבאי: "(3) אחרי הגדרת "מפקח" יבוא: "מעבדה מאושרת" כמשמעותה בחוק התקנים, התשי"א-1951".

אולגה רזניקוב-גבאי: "

דוד טל: נדמה לי שכבר תקנו את "מעבדה מאושרת" מאז 1951.

אולגה רזניקוב-גבאי: כן, אבל זה בא עם התיקונים.

קריאות: יש חוק ראשי, ויש עליו תיקונים.

אולגה רזניקוב-גבאי: "(4) אחרי הגדרת "רישיון" יבוא: "תקן" – תקן ישראלי רשמי, כמשמעותו בחק התקנים, התשי"א-1951".

אולגה רזניקוב-גבאי: "

אמנון כהן: האם יש הערות לסעיף ההגדרות – סעיף 1-תיקון?

דוד טל: אבקש לדעת מה מספר התקן.

עמרם אזולאי: 90 לבנזין ו-107 לסולר.

אמנון כהן: הוספת סעיף 1א צריכה לבוא גם עכשיו?

שמרית שקד: הנוסח הזה הוא במקום הנוסח הקיים.

לאה ורון: אדוני היושב ראש, במקום הנוסח שהונח לפני חברי הוועדה ועבר בקריאה המקדמית, משרד המשפטים מציע לקחת את הנוסח כולו שהכין משרד המשפטים, שאמור להחליף את הנוסח שהציעו חברי הכנסת.

לאה ורון: השאלה היא אם אתה רוצה לעבור ולדון בנוסח של משרד המשפטים או בנוסח של חברי הכנסת.

אמנון כהן: נדון בשניהם ונשלב אותם.

אמנון כהן: משולחן הוועדה תצא הצעת חוק משולבת, הטובה ביותר לעם ישראל.

אמנון כהן: בנוסף, בעקבות דיונים שקיימנו בוועדה, יש דברים נוספים שאני רוצה להוסיף – וביקשתי זאת מהיועצת המשפטית.

אמנון כהן: אנחנו נוציא מכאן חוק, ולא טלאים.

אמנון כהן: לכן נלמד את הדברים, נלבן הסתייגויות או אי הבנות, ונבוא להסכמות.

אמנון כהן: אם לא נגיע להסכמות, נצביע כחברי כנסת.

רביד דקל: אדוני, אני רוצה להסביר: ההצעה של המציעים מכניסה למעשה את החובה של בדיקות תקופתיות ואת האיסור על מהילת דלק דרך התקנות.

רביד דקל: אנחנו רוצים לעשות אסקלציה של הענין, מפאת חומרתו, ולהכניס את זה בחוק גופו.

רביד דקל: זה למעשה מה שאנחנו עושים בתיקון שלנו.

אליעזר זנדברג: יש הבדל בין מצב שבו אומרים לך מראש כבעל תחנת דלק שיש לבדוק את מלאי הדלק מדי שלושה חודשים, לבין מצב שבו מגיע המפקח ומחליט לבצע בעצמו את הבדיקה באופן מיידי, או נותן לך הוראה לבצעה – כי אלמנט ההפתעה לא קיים.

אליעזר זנדברג: אני רוצה לשאול האם מה שאנחנו עושים כאן יבוא על חשבון פעולות אחרות?

אהוד יחיאלי: לא.

אליעזר זנדברג: שאלה נוספת: האם לא נבון יותר לתת למפקח את הסמכות להורות על ביצוע הבדיקה באופן מיידי.

אליעזר זנדברג: שימו לב: ברגע שבו עברנו לתקנות אנחנו לא יודעים מה יהיה כלול בהן.

אליעזר זנדברג: ייתכן שבסופו של דבר, בלחץ משרדים אחרים יגידו: בדיקה אחת לשלושה חודשים.

אליעזר זנדברג: במקרה כזה, כל אחד יידע שב-1 ביולי הוא מבצע בדיקה.

אמנון כהן: היא מציעה שיקבעו את זה בחוק.

אליעזר זנדברג: אבל אני רוצה שייכתב שהבדיקה תבוצע אחת לשנה או שלוש פעמים בשנה – לא משנה, בתאם להחלטה שתתקבל כאן – אבל שהמנהל הוא מי שיקבע.

אהוד יחיאלי: לא יקבלו תוכנית לפיה יש צורך לבצע שלוש בדיקות בשנה - - - בנוסף, המפקח יבוא באופן אקראי, וידגום.

אליעזר זנדברג: אבל זה לא כתוב בחוק, כרגע.

שמרית שקד: זה לא כתוב בחוק.

שמרית שקד: בחוק מדובר על חובתו של בעל התחנה לבצע בדיקות לפי הוראות שהוא יקבל.

מאיר פרוש: אבל הם למעשה מחילים כאן את מה שאנחנו מציעים בפסקה הראשונה שלנו – תיקון סעיף 4.

שמרית שקד: כן.

שמרית שקד: כלומר, אתם הצעתם לקבוע שהשר יהיה רשאי לקבוע בתקנות הוראות לענין חובת בדיקה.

שמרית שקד: הנוסח המוצע מדבר על כך שקובעים בחוק את החובה של בעל תחנת דלק לבצע בדיקות.

שמרית שקד: לא מאפשרים לשר לקבוע הוראות לענין זה אלא קובעים בחוק את החובה של בעל תחנת דלק, והשר יכול רק לקבוע הוראות לענין זה.

שמרית שקד: לגבי שאלתו של חבר הכנסת זנדברג: הרעיון שעומד מאחורי ההוראה הזאת בא לענות על המצב שבו בעלי תחנות דלק היו מופיעים בבתי משפט וטוענים שהם לא ידעו שהדלק מהול.

שמרית שקד: הרעיון כאן הוא לחייב אותם לבצע בדיקות, כך שלאחר מכן הם לא יוכלו לטעון שהם לא ידעו שהדלק מהול.

אילן ליבוביץ: השאלה היא פשוטה מאוד: שמענו כאן שהדלק מתחלף בתחנות בתדירות גבוהה מאוד, ולכן הטלת החובה לבצע בדיקה שלוש פעמים בשנה או פעם אחת בשנה היא לא זו שתביא לשינוי המצב.

אילן ליבוביץ: מה גם ששמענו בדיון הקודם שעלות הבדיקה היא 300 ש"ח.

אילן ליבוביץ: אני מציע אפוא לקבוע מראש את תדירות הבדיקות שיש לבצע, ולא להשאיר את זה לקביעה של השר - "השר יקבע".

אמנון כהן: איפה זה יבוא?

שמרית שקד: בעל תחנת תדלוק יבצע בדיקות תקופתיות לפי הגורמים המקצועיים – האם אחת לחודש--

נסים זאב: אני סבור שנושא ההפתעה בתחנות חייב להישאר.

נסים זאב: תחנות חשודות אפשר לבדוק כל חודש.

אמנון כהן: עדיין לא הגענו לנושא הזה.

אמנון כהן: אנחנו כרגע עוסקים בתיקון לסעיף 1 – האם יש הערות לסעיף הזה?

יריב פקטה: שמי עו"ד יריב פקטה מחברת "פז".

יריב פקטה: ראשית, אנחנו תומכים לחלוטין בכל המגמה הזאת, ושמחים מאוד על המגמה של מלחמה בתופעה המדאיגה הזאת.

יריב פקטה: אנחנו סבורים שהוספת הבדיקות האלה – לחייב את בעל התחנה לבדוק את הדלק בעצמו – פשוט לא תועיל.

יריב פקטה: אין לכך כל משמעות.

יריב פקטה: יש משמעות רק לבדיקות פתע שנערכות על ידי מינהל הדלק.

אמנון כהן: אבל היועצת המשפטית של הוועדה אומרת שלאחר שגילו בבדיקת פתע דלק מהול, אתה עדיין יכול לטעון שלא ידעת.

אמנון כהן: ברגע שמוטלת עליך חובה לבדוק בעצמך, אתה לא יכול לטעון לאחר שבדקו אותך שלא ידעת.

אמנון כהן: לכן החובה מוטלת קודם כל עליך.

אמנון כהן: אתה צריך להיות בסדר גמור, ולא להמתין לבדיקת פתע.

אמנון כהן: קודם כל עליך להיות הגון עם עצמך ולבדוק מה אתה קונה ומה מביאה לך המשאית.

אמנון כהן: תדאג לבדוק הכל כך שבבדיקת הפתע לא יתגלה שום דבר.

אמנון כהן: אם גילו בבדיקת פתע, אין לך אפשרות להתנער כעת.

אמנון כהן: יותר לא יהיה "לא ידעתי, לא שמעתי".

אמנון כהן: לכן חובה גם עליך לבדוק בכל פעם.

אמנון כהן: הבנתי שבעתיד הקרוב יהיה בנוסף חיתום מיכליות.

אמנון כהן: כלומר, אנחנו חייבים להטיל את החובה גם עליך.

יריב פקטה: אדוני, אנחנו מדברים כאן על בדיקות – על סדר גודל של 900 תחנות דלק ציבוריות, כאשר עלות כל בדיקה עומדת על 500 ש"ח.

יריב פקטה: לעשות - - - כל חודש, אנחנו מדברים על מיליוני ש"ח.

אמנון כהן: אל תעשה שום בדיקה, אבל כשיגלו אותך בבדיקת פתע – תשלם את כל המחיר, ותהיה גם סגור.

יריב פקטה: ברור שאם בבדיקת פתע נתפסו דלקים שאינם טובים בתחנה, אי אפשר לערער על זה.

יריב פקטה: הרי גם כאשר תופסים--

מאיר פרוש: כמה עולה בדיקה?

עמרם אזולאי: 194 ש"ח.

קריאות: - - -

יריב פקטה: אדוני, צריך להגביר את בדיקות הפתע - - -

אמנון כהן: באיזה סעיף יש לך בעיה?

יריב פקטה: הוספת סעיף 1א מיותר – הוא פשוט מיותר לגמרי; זה פשוט לזרוק כסף לשווא.

יריב פקטה: שמינהל הדלק יכפיל את הבדיקות שהוא יעשה--

דוד טל: זאת לא זריקת כסף לשווא אם המנוע שלי לא ניזוק כתוצאה מכך שאתה מוכר לי נפט ולא דלק 94 אוקטן - זה שומר על חיי המנוע שלי.

אולגה רזניקוב-גבאי: סעיף 2 - הספת סעיף 1א "אחרי סעיף 1 לחוק יבוא: (1) בעל תחנת תדלוק יבצע בדיקות תקופתיות של עמידת הדלק הנמכר בתחנת דלק בדרישות תקן ובהוראות לפי חוק זה.

אולגה רזניקוב-גבאי: (2) בדיקות כאמור בסעיף (א) יבוצעו על ידי מעבדה מאושרת, כמשמעותה בסעיף....

אולגה רזניקוב-גבאי: לחוק התקנים..." אנחנו נשלים את הפרטים החסרים.

לאה ורון: אבל הכוונה היא שאת הבדיקות תוכלנה לעשות כמה וכמה מעבדות, כך שלא יהיה מונופול לשתי מעבדות.

אהוד יחיאלי: כל מעבדה שתהיה מאושרת על ידי הרשות להסמכת מעבדות תוכל לבצע את הבדיקות.

דוד טל: כמה מעבדות כאלה קיימות היום?

אהוד יחיאלי: יש שתיים חופשיות, ויש מעבדות בחברות הדלק, שמאושרות--

אולגה רזניקוב-גבאי: "(3) שר התשתיות הלאומיות, בהתייעצות עם שר...

אולגה רזניקוב-גבאי: יקבע בצו הוראות בדבר נהלים מועדים ותדירות ביצוע הבדיקות".

אולגה רזניקוב-גבאי: ככל הנראה, הכוונה היא שההתייעצות תתקיים עם שר התחבורה.

אמנון כהן: די בשר אחד – לשם מה צריך שר נוסף?

אהוד יחיאלי: כי חוק הפעלת רכב מנועי - - -

אליעזר זנדברג: היושב ראש צודק – ככל שאנחנו מפזרים את זה אנחנו לא מצליחים להתקדם.

אליעזר זנדברג: פעם אחת קחו סמכות.

אליעזר זנדברג: אם תרצו להתייעץ, תתייעצו - - -

אמנון כהן: אנחנו נכניס "באישור ועדת הכלכלה".

רביד דקל: סעיף 20 בחוק מחייב התייעצות עם שר התחבורה.

מאיר פרוש: אבל בלי הכוונה שלנו לא נשאר מזה כלום.

מאיר פרוש: שר התשתיות הלאומיות יחשוב שיש לעשות זאת אחת לשלוש שנים – אנחנו צריכים לכוון.

אמנון כהן: באישור ועדת הכלכלה, כמובן.

מאיר פרוש: לא, אני מציע שנגבש: אחת לארבעה חודשים.

משה וטשטיין: שמי משה וטשטיין.

משה וטשטיין: ציינו כאן את נושא המעבדות – ישנה מעבדה מוסמכת אחת בלבד, שברשותה המכשיר האמור.

משה וטשטיין: המעבדה השניה היא של בתי הזיקוק – האם אתם רוצים שנבדוק בבתי הזיקוק?

משה וטשטיין: נבדוק גם בבתי הזיקוק.

אמנון כהן: אנחנו לא נכנסים לשאלה הזאת – הם צריכים לקבוע.

משה וטשטיין: יש מעבדה אחת בלבד.

משה וטשטיין: זה נראה שכביכול תפרו הכל עבור מעבדה אחת – שכל החוק הזה נועד למעבדה אחת.

אמנון כהן: אנחנו לא רוצים לתפור שום דבר לאף אחד.

משה וטשטיין: כך זה נראה – זאת תהיה התוצאה.

אהוד יחיאלי: כשמדובר ב-100 בדיקות בשנה אין כדאיות כלכלית להקים מעבדות.

אמנון כהן: למי שייכת המעבדה היום?

אהוד יחיאלי: היום זו המבדקה הכימית ע"ש אליוף ובנטור, שיושבת בטכניון בחיפה.

אמנון כהן: האם זו מעבדה פרטית?

אהוד יחיאלי: זו מעבדה פרטית שמוסמכת על ידי הרשות להסמכת מעבדות, והיא מבצעת בדיקות בבנזין.

אמנון כהן: אין אפשרות שיהיו מעבדות נוספות?

אהוד יחיאלי: לדעתי, ברגע שבו יהיה ביקוש גדול יותר, באופן אוטומטי המשק יתפתח בהתאם – אנחנו יודעים על מעבדה אחת לפחות שנסגרה בעבר--

אמנון כהן: איך זה יהיה כך שלא יתפרש שתפרנו מכרז עבור גורם מסוים או שנתנו למישהו עבודה.

אהוד יחיאלי: הבנתי שגם לבית הזיקוק בחיפה יש מעבדה מוסמכת.

אהוד יחיאלי: אומנם בית הזיקוק בחיפה קשור בקשרי עבודה עם חברות הדלק, אבל אי אפשר לראות בו נציג של חברות הדלק.

אהוד יחיאלי: ייתכן שיאשרו לבצע את הבדיקות גם במעבדה כזאת של בית זיקוק, שהיא מעבדה מורשית ומאושרת.

שמואל קלמפנר: שמי שמואל קלמפנר, מנכ"ל מכון הנפט.

שמואל קלמפנר: אני סבור שצריך להבדיל בין שני סוגים של בדיקות: בדיקה אחת היא בדיקות בנזין – בדיקת מעבדה.

שמואל קלמפנר: לפני שנים רבות מינהל הדלק נתן מנוע לבדיקת הבנזין, והוא נמצא במעבדת אליוף.

שמואל קלמפנר: אני חושב שלשים את כל הביצים בסל אחד--

אמנון כהן: תגיד מה אתה מציע.

שמואל קלמפנר: הדעה שלי קצת יותר אפיקורסית מזו שנשמעת כאן.

שמואל קלמפנר: דבריי יקבלו משנה חיזוק לאור מה שקרה אתמול בשטח, כאשר נתפסו כל אותם אנשים רעים, שעושים את מה שהם עושים.

שמואל קלמפנר: כאשר אחד מחברי הכנסת התבטא ואמר "כמו מאפיה", תיקנתי אותו בשקט ואמרתי לו שזה לא כמו מאפיה, אלא שזו מאפיה.

שמואל קלמפנר: אם למישהו יש סרטן בקיבה או איזושהי מחלה – כל הבדיקות שנעשה לא ירפאו אותו; צריך להפסיק את זרימת האוכל המקולקל.

אמנון כהן: איך?

שמואל קלמפנר: משטרת ישראל, החברות שיעזרו - - - כולם יודעים.

שמואל קלמפנר: הם יודעים על כל מקום שבו מסדרים ומוהלים.

שמואל קלמפנר: המשטרה צריכה לתת את ידה לכך--

דוד טל: אדוני למעשה אומר שיש עצימת עין של המשטרה?

אילן ליבוביץ: הוא אמר את זה בפירוש, והוא אמר את זה גם בישיבה הקודמת.

שמואל קלמפנר: לא אני – מישהו אחר.

אמנון כהן: יש לך הערה מעשית להצעת החוק שבה אנחנו דנים?

שמואל קלמפנר: אני סבור שאם נפנה את כל המשאבים כאן לסגירת כל המסופים הפרטיזניים השחורים האלה, שמלכלכים את הדלק – על כל סוגיו--

אמנון כהן: איך מכניסים את זה לסעיף החוק כאן?

קריאות: זה לא החוק הזה.

שמואל קלמפנר: צריך לשנות אותו מההתחלה, ואני לא מוכן לזה.

שמואל קלמפנר: החוק הזה לא יעזור – הוספה של בדיקות לא תעזור.

ישראל יניב: שמי ישראל יניב, מנכ"ל דור אלון.

ישראל יניב: אני מצטרף לדבריו של שמואל קלמפנר - צריך לייבש את הביצה.

ישראל יניב: יש לי רעיון אופרטיבי, וציינתי אותו בישיבה הקודמת.

אמנון כהן: כרגע אני לא דן בישיבות הקודמות.

אמנון כהן: אני דן כרגע בהצעת החוק של שני המציעים, כולל התוספת שהביאו משרד התחבורה, המשרד לתשתיות לאומיות ומשרד המשפטים.

אמנון כהן: האם אתה יכול להציע להוסיף סעיף מסוים, שיסגור את הביצה?

ישראל יניב: אני לא בטוח שזה מתייחס לחוק הזה, אבל צריך לעשות דבר פשוט מאוד: המניע לכל מה שקורה כאן הוא העובדה שיש מוצרים שלא מטילים עליהם מס.

ישראל יניב: אנחנו מטפלים בסימפטומים חשובים – אני בעד בדיקות ואני חושב שצריך לעשות אותן – אבל אנחנו לא מטפלים בשורש הבעיה.

ישראל יניב: כל עוד יש מניע כלכלי, הבעיה תחזור על עצמה גם אם נבצע אלף בדיקות.

ישראל יניב: יתפסו את א' - יבוא ב'.

ישראל יניב: יתפסו את ב' - יבוא ג'.

ישראל יניב: הבעיה היא שיש מוצר בשם נפטא, ולא מטילים עליו מס אפקטיבי - - -

אמנון כהן: האם יש לך הערה ביחס לסעיפים?

ישראל יניב: - - -

שמואל אנצ'ל: שמי שמואל אנצ'ל, מנכ"ל "טן" חברה לדלק.

שמואל אנצ'ל: יש לנו 30 תחנות.

שמואל אנצ'ל: אני מסכים עם רוח החוק, ואני תומך גם בהחמרה של הענין.

שמואל אנצ'ל: כמי שמנסה לספק לעצמו את הדלקים מבתי זיקוק, אני יודע על מקרים של נהגים שלנו – שלא עובדים אתנו ומקבלים משכורת מאתנו – שנעצרו, והיו ניסיונות לפתות, לשלם ולערבב.

שמואל אנצ'ל: אני מבצע בדיקה אחת לחודש במכון בחיפה - - - מר יחיאלי יכול לומר אם זה מכון טוב או לא, אבל אני מקבל את תוצאות הבדיקה והן אמינות עליי.

שמואל אנצ'ל: אני מבצע את הבדיקה אחת לחודש בכל תחנה.

שמואל אנצ'ל: מכל מיכלית – מכל תא – אני מוציא היום ביוזמתי בקבוק דגימה, ומבצע בדיקה עם הסמן הפשוט ביותר בעולם, אפילו כדי להרתיע.

שמואל אנצ'ל: אבל אני חייב לבצע את הבדיקות שלי.

שמואל אנצ'ל: התחושה שלי היא שאני לא מסוגל להשתלט היום על מה שקורה בשוק הזה, גם בשל הסיבה שציין מר יניב – כי זו למעשה הרעה החולה שמביאה את זה.

שמואל אנצ'ל: אחת לחודש צריך לחייב את כל התחנות לבצע את הבדיקות, כדי שלא לאפשר הכנסת דלק פגום לתחנות.

צבי קורמן: אין טעם לבדיקה עצמית שמבוצעת על ידי בעל תחנת דלק.

צבי קורמן: יש תחנות שמקבלות דלק לפעמים פעמיים ביום.

צבי קורמן: אין לי שום התנגדות לכך שמינהל הדלק יבצע בדיקה פעמיים ביום או 30 פעם בשנה, אבל לא בעל התחנה.

צבי קורמן: אין טעם שבעל התחנה יבקר את עצמו.

צבי קורמן: לפעמים אני מקבל דוחות של דלק, ובצהרים הבדיקה כבר לא שווה דבר.

צבי קורמן: כפי שאמר מנכ"ל דור-אלון, צריך לסגור את הברזים שמספקים את הדלק המהול או את המקורות לדלק המהול.

צבי קורמן: זה חשוב יותר מכל מה שאנחנו יושבים ודנים בו.

אמנון כהן: בסעיף קטן (3) כתוב: "שר התשתיות הלאומיות יקבע בצו הוראות בדבר נהלים מועדים ותדירות ביצוע הבדיקות".

אמנון כהן: הורדנו את ההתייעצות עם השר הנוסף.

אמנון כהן: אתם תחליטו באלו תחנות הבדיקה צריכה להתבצע פעם ביום, באלו תחנות פעם בחודש ובאלו תחנות פעם בשנה.

אמנון כהן: ברגע שבו תופסים אותם, הם ישלמו את כל המחיר.

מאיר פרוש: אדוני היושב ראש, למה שלא נקבע איזשהו סף, ואם השר רוצה להוסיף הוא יוכל להוסיף.

מאיר פרוש: אבל לא להשאיר את המצב פרוץ.

אמנון כהן: מה המינימום?

מאיר פרוש: לדעתי, כל שלושה חודשים.

מאיר פרוש: אומר חבר הכנסת ליבוביץ – אחת לחודש.

מאיר פרוש: אבל אני מציע שנסכם ביננו על תדירות שהיא חובה.

אמנון כהן: פעם בחודש זה סביר?

אילן ליבוביץ: כן.

אילן ליבוביץ: נאמר כאן על ידי נציג תחנות הדלק שיש צורך בבדיקה פעם ביום.

אמנון כהן: מינימום פעם בחודש, למשל?

קריאות: - - -

אהוד יחיאלי: שש בדיקות בשנה לפחות, פעם בחודשיים.

אמנון כהן: סגרנו – פעם בחודשיים.

מאיר פרוש: אדוני היושב ראש, האם יש די מעבדות שיוכלו לבצע את הבדיקות?

אמנון כהן: זאת הבעיה שלהם – הם יפתרו את הבעיה.

מאיר פרוש: אולי אנחנו עושים חוק שהם לא יוכלו לבצע.

נסים זאב: יש שני סוגי בדיקות: (א) בדיקת מעבדה, שהיא בדיקה יסודית, כאשר רוצים לדעת אם מישהו זייף או לא; (ב) יש בדיקה עצמית של בעל התחנה, והאינטרס הוא באמת שלו.

מרדכי צדיקי: הוא לא יכול לבדוק.

קריאות: זאת לא בדיקה מוסמכת.

קריאות: היא לא בודקת את המהילה.

אולגה רזניקוב-גבאי: הוספת סעיף 1 ב "לא ימכור או יספק אדם סוגי או מוצרי דקל בניגוד להוראות לפי חוק זה.

אולגה רזניקוב-גבאי: " סעיף 3 – תיקון סעיף 2 "בסעיף 2(1) בסופו יבוא: "ואת סוגי מוצרי הדלק שמותר לייצר, למכור או לספק בארץ".

מאיר פרוש: האם לא מקבלים את מה שביקשנו ביחס לחובת פרסום רשימת התחנות?

מאיר פרוש: זה מה שחשוב, וזה לא נמצא בהצעת החוק הממשלתית.

שמרית שקד: אפשר להוסיף את זה.

מאיר פרוש: מדובר בחובת פרסום רשימת התחנות שבהן נמצא הדלק שאינו עומד בדרישות - - -

רביד דקל: זה דבר שיכול לבוא לידי ביטוי בתקנות שמוציאים בענין הפרסום.

אמנון כהן: אבל את התעקשת שזה יהיה בחוק.

רביד דקל: לגבי הפרסום?

רביד דקל: יש סעיף קטן (3) - - -

אליעזר זנדברג: אדוני היושב ראש, הפרסום הוא ענין מהותי.

אליעזר זנדברג: יש כאן בעיה, ואני יכול להעיד על כך מניסיוני בתקופת כהונתי, כיוון שאני נתתי את ההנחיה לפרסם, ולפרסם בעיתון: פרסום יכול להיות בכל אמצעי תקשורת.

אליעזר זנדברג: לפיכך, אני מציע שייכתב בחוק שהפרסום יבוצע בעיתונים יומיים.

אליעזר זנדברג: המטרה היא לא להגיע למצב שבו אני צריך לבדוק לפני שאני מתדלק באיזשהו אתר באינטרנט; אני רוצה שנהג שיש לו עיתון ברכב יידע את רשימת התחנות על בסיס יומי.

אליעזר זנדברג: אני חושב שאת המימון לדבר הזה צריך לקבל דרך הקנס שמוטל על התחנות.

אליעזר זנדברג: חלק מהקנס ייועד למטרה הזאת על מנת להוריד את העלויות התקציביות.

אליעזר זנדברג: הרי משרד התשתיות התחבט לגבי מקור המימון של הפרסום.

מאיר פרוש: זה מה שהצענו.

אליעזר זנדברג: אני חושב שזה רעיון מצוין.

אליעזר זנדברג: חובת הפרסום היא חיונית לחוק – ופרסום בעיתונות הכתובה.

אמנון כהן: את סעיף 7 אנחנו מכניסים?

שמרית שקד: כן.

שמרית שקד: עם זאת, אני מבקשת לשנות באופן רשמי את המילים "ובלבד שעלויות הפרסום כפי שייקבעו יוטלו על התחנות שייכללו ברשימה".

שמרית שקד: אפשר לקחת את זה מהכספים שמיועדים לקנסות, אבל לא הם ישלמו - - -

אמנון כהן: אנחנו לא יכולים לקבוע את זה כך.

שמרית שקד: אם כך, מורידים את המילים האלה?

לאה ורון: אם כך, למשרד התשתיות אין האמצעים - - -

שמרית שקד: אי אפשר לחייב שהקנסות האלה יגיעו - - -

אליעזר זנדברג: אם כך, אל תקראי לזה "קנס"; תקראי לכך "הטל פרסום על מציאת דלק מהול".

שמרית שקד: המשרד לתשתיות הלאומיות גם כך היה - - -

אליעזר זנדברג: לא, אין לו כסף לפרסם, ולכן הפילו את זה דקה אחרי שיצאתי, כי הם לא רצו להוציא.

אליעזר זנדברג: אין להם תקציב, ואם השר לא משוגע לענין זה לא יהיה.

אליעזר זנדברג: כאן את קובעת קנס, הוא הולך למרכז לגביית קנסות ומאותו רגע זה נכנס לאוצר המדינה.

אליעזר זנדברג: ראית פעם את משרד האוצר נותן להם שקל עבור זה?

אליעזר זנדברג: בחיים זה לא יהיה - יגידו להם להסתדר ממקורות עצמיים.

אליעזר זנדברג: לפיכך אני מציע שנגבה כאן סכום שלא ייקרא "קנס" על מנת שהוא לא יילך לתוך המאגר.

אליעזר זנדברג: נקרא לכך "הטל פרסום בדבר דלק לקוי", ואת ההטל הזה יגבו יחד עם הקנס בזמן הבדיקה או באופן שבו עושים את זה.

אליעזר זנדברג: אבל הוא ייועד לפרסום.

שמרית שקד: לענין הזה יש לי פתרון אחר: אפשר לעשות קנסות, והקנסות יילכו לקרן ייעודית--

אהוד יחיאלי: זה לא יילך עם האוצר.

לאה ורון: זה לא יילך – האוצר מתנגד לקנסות ייעודיים.

אילן ליבוביץ: כמו הקנסות בחוק הפקדון, שהולכים לקרן לשמירה על איכות הסביבה שמיועדת למטרות ספציפיות מאוד.

שמרית שקד: גם הקרן הזאת תיועד לפרסום.

קריאות: - - -

אליעזר זנדברג: הגיוני יותר לקבוע הטל פרסום שיהיה בצמוד לקנס.

אליעזר זנדברג: קנס הוא קנס – הוא עונש; הטל פרסום הוא משהו אחר.

אליעזר זנדברג: לא תהיה לך קרן.

אליעזר זנדברג: בואו ננסה – אם נעביר את זה, בסדר.

אמנון כהן: גברתי היועצת המשפטית, איזה פתרון את מציעה במקום "ובלבד שעלויות הפרסום.

אמנון כהן: .."?

שמרית שקד: האוצר - - - כאן והוא לא מתנגד, זה יילך לקרן ייעודית.

שמרית שקד: ההכנסות יופנו לקרן.

לאה ורון: שמרית, זה לא הולך כך - קרן צריך להקים כמו שצריך.

לאה ורון: זה לא עובד כך.

לאה ורון: אולי צריך לפתח יותר את הרעיון של חבר הכנסת זנדברג בנוגע להטל פרסום.

אליעזר זנדברג: יש הטלים דומים בעיריות – רוצה לבנות?

אליעזר זנדברג: מטילים עליך לפרסם.

אליעזר זנדברג: באופן הזה לבוא ולומר שקנס הוא קנס אבל מלבד זאת אתה גם חייב לפרסם את מה שקרה בתחנה שלך.

אמנון כהן: אני מציע שנתקדם.

אמנון כהן: לקראת הקריאה השניה והשלישית תמצאו את הנוסח.

אולגה רזניקוב-גבאי: סעיף 4 – תיקון סעיף 7 "במקום האמור בסעיף 7(ב) יבוא: (ב) על אף האמור בסעיף קטן (א), המייצר או המספק דלק מבלי לבצע בדיקות בניגוד לאמור בסעיף 1א, דינו קנס כאמור בסעיף 61(א)(3) לחוק העונשין".

קריאות: מה גובה הקנס?

אולגה רזניקוב-גבאי: 67 אלף ש"ח.

דוד טל: זה צחוק מהעבודה, אדוני היושב ראש.

דוד טל: מי שלא עשה את הבדיקה צריך לקבל עד חצי שנת מאסר, ואז זה ירתיע אותו.

דוד טל: יש לנו שופטים רחמנים בני רחמנים, והם עושים צחוק מהעבודה – יסלחו לי כבוד השופטים.

דוד טל: לכן זה מדרבן אנשים לעשות את העבירה.

אמנון כהן: אלו סעיפים מחמירים יותר מבחינת הקנסות?

רביד דקל: 61(א)(4 הוא לעבירה חמורה יותר של מי שמוכר דלק מהול.

אמנון כהן: שם נטיל קנס חמור עוד יותר.

אמנון כהן: 61(א)(4) יהיה כאן, בסעיף קטן (ב).

רביד דקל: אדוני, כשמחמירים את הקנסות צריך לקחת בחשבון גם את האופן שבו זה משפיע רוחבית על החקיקה.

אמנון כהן: איך זה משפיע על אדם ששילם עבור מכל דלק, וכעת הלך לו המנוע?

אמנון כהן: לא מדובר באדם אחד; כשמדובר בתחנת דלק שמשרתת שכונה מסוימת, הולך המנוע ל-100 רכבים – איך זה משפיע על הצרכנים המסכנים, ששילמו במיטב כספם?

רביד דקל: אבל בסעיף הראשון אנחנו מדברים על אי ביצוע הבדיקה, באופן חד פעמי.

קריאות: - - -

אמנון כהן: בסעיף קטן (ב) נקבע את הקנס לפי סעיף 61(א)(4).

אולגה רזניקוב-גבאי: "(ג) על אף האמור בסעיף קטן (א), המוכר או המספק דלק בניגוד לאמור בסעיף 1ב דינו קנס כאמור בסעיף 61(א)(4) לחוק העונשין.

אולגה רזניקוב-גבאי: "

אמנון כהן: בסעיף הזה נקבע כפל קנס של הקנס האמור בסעיף 61(א)(4).

אמנון כהן: צריכה להיות הרתעה.

אליעזר זנדברג: במצב הזה, בעל תחנת הדלק יכול להקלע לשני מצבים: (א) הביאו לו את הדלק, והוא מסכן ולא בדקו; (ב) כאשר הוא שותף.

אליעזר זנדברג: יש את מי שהוא הרע הוודאי בסיפור הזה – בעל המיכלית שהביאה לו את הדלק.

אליעזר זנדברג: בזמנו היה הרהור לבוא ולומר שאם המיכלית לא בסדר כשהיא הביאה, למה לא לתפוס את המיכלית בנוסף, ולהחרים אותה כפי שמחרימים כלי רכב שמעורבים בשוד?

אליעזר זנדברג: אבל אז באות חברות הדלק ואומרות: השתגעתם?

אליעזר זנדברג: יקחו לנו את כל המיכליות?

ישראל יניב: לא, אני בעד.

לאה ורון: המילה "מספק" לא כוללת את המיכלית?

אליעזר זנדברג: זו הגדרה רחבה מאוד.

אליעזר זנדברג: זה מה שאני רוצה לוודא.

אליעזר זנדברג: אני גם לא רוצה להגיע למצב שבו מי שמספק הוא אותו אחד שעושה את זה בתמימות.

רביד דקל: אם הוא עושה את זה בתמימות הסעיף הוא סעיף של מחשבה פלילית.

רביד דקל: מי שלא מודע למה שהוא עושה - - - זה לא נכנס לגדר עבירה פלילית.

מאיר פרוש: אני מבקש לחזור על מה שסיכמנו לגבי הסעיפים הנדונים: "(ב) על אף האמור בסעיף קטן (א), המייצר או המספק דלק מבלי לבצע בדיקות בניגוד לאמור בסעיף 1א, דינו קנס כאמור בסעיף 61(א)(4) לחוק העונשין".

מאיר פרוש: כלומר, 202 אלף ש"ח.

אמנון כהן: בסעיף קטן (ג) זה יהיה סעיף 61(א)(4) – כפל קנס.

מאיר פרוש: מה ההבדל בין "המספק" בסעיף קטן (ג) לבין "המספק" שבסעיף קטן (ב)?

רביד דקל: המספק בלא שהוא בצע בדיקה - - -

אהוד יחיאלי: חבר הכנסת פרוש צודק: אי אפשר לומר לנהג שהוא לא בצע בדיקת דלק, ולהאשים אותו.

אהוד יחיאלי: "המספק" אינו אותו גורם בשני הסעיפים – צריך להפריד את זה ולעשות נוסח אחר.

אמנון כהן: אם כן, תפרידו.

אמנון כהן: בנוסף, אני רוצה להכניס לחוק את האפשרות לסגור את התחנה למשך שבוע אם התגלה דלק מהול במהלך בדיקת פתע שבוצעה על ידי מינהל הדלק.

אילן ליבוביץ: האפשרות הזאת מופיעה בהצעתם של חברי הכנסת.

אמנון כהן: אבל זה לא מופיע כאן, בענישה.

שמרית שקד: אנחנו יכולים להוסיף: "במסגרת גזר הדין רשאי בית המשפט להורות על סגירת התחנה לתקופה--"

אמנון כהן: לא בית המשפט.

אמנון כהן: אני מדבר על מצב שבו התחנה נבדקה על ידי מפקח מטעם מינהל הדלק וגילה דלק מהול.

אמנון כהן: אני רוצה אפשרות מינהלית לסגור את התחנה באופן מיידי למשך שבוע.

מאיר פרוש: אתה נותן סמכות למפקח או שאתה הולך לבית המשפט?

אמנון כהן: למנהל, למי שבודק.

מאיר פרוש: לכמה זמן הוא סוגר את התחנה?

אמנון כהן: שבוע לכל הפחות, באופן מיידי.

אמנון כהן: אני לא רוצה חודש.

יריב פקטה: אדוני, אני מבקש את רשות הדיבור.

אמנון כהן: רגע אחד.

מאיר פרוש: ואחר כך בית משפט?

קריאות: כן.

שמרית שקד: - - -

אולגה רזניקוב-גבאי: צריך לקבוע מנגנון כלשהו, שיאפשר ערעור על הקביעה הזאת.

רביד דקל: צריך מנגנון שיאפשר להשיג על ההחלטה הזאת, להגביל אותה ולגדור אותה.

אמנון כהן: חברי הכנסת פרוש וזאב, אבקש שתבדקו אם ההצעה הממשלתית שהוגשה לנו כרגע כוללת את כל האלמנטים שבקשתם.

מאיר פרוש: אני עקבתי.

אמנון כהן: יש דבר נוסף שאתם רוצים?

מאיר פרוש: הקטע האחרון של בית המשפט.

אמנון כהן: ומלבד זאת?

מאיר פרוש: לא.

נסים זאב: האופציה לסגירה נוספת מעבר לשבוע תהיה בהחלטת בית המשפט.

נסים זאב: כלומר, מינהלי זה שבעה ימים, אבל לגבי האופציה להארכה נוספת רשאי בית המשפט - - -

אמנון כהן: גברתי היועצת המשפטית, אבקש שתקריאי את התוספות של תיקון סעיף 7, מלבד כפל הקנס שהוספנו.

שמרית שקד: סמכות מינהלית לפקח לסגור תחנה שנמצאה לא תקינה.

אהוד יחיאלי: לא לפקח – למנהל.

שמרית שקד: בנוסף, ערעור לבית המשפט לעניינים מינהליים על ההחלטה.

אהוד יחיאלי: יש לכתוב "שנמצא בה דלק שאינו עומד בתקן" ולא "דלק מהול".

מאיר פרוש: היועצת המשפטית דיברה על ערעור, ואני מדבר על בית משפט - - -

שמרית שקד: זה נתון להחלטת הוועדה.

מאיר פרוש: בלי שאלה של המנהל סגר, ערעור ובית משפט.

שמרית שקד: במסגרת גזר הדין, בנוסף לסמכות המינהלית?

מאיר פרוש: --או נניח שהמנהל החליט שהוא לא סוגר אלא הולך לבית המשפט ומוציא צו סגירה.

שמרית שקד: האם הכוונה היא שבכל מקרה לא תהיה סמכות מינהלית?

מאיר פרוש: לא, כמו בהריסה: יש מושג של ראש עיר שהורס, ויש מושג של המחלקה המשפטית שהולכת לבית המשפט.

שמרית שקד: במקביל?

מאיר פרוש: צו סגירה מינהלי לשבוע, ואני אומר שגם ללכת לבית המשפט ולסגור - - -

לאה ורון: כלומר, אין שום אפשרות לערער על החלטת המנהל.

נסים זאב: הצו המינהלי יישאר שבעה ימים בכל מקרה.

נסים זאב: אם רוצים להאריך מעבר לשבעה ימים, צריך לפנות לבית המשפט.

מאיר פרוש: או שמלכתחילה הפניה לסגירה היתה באמצעות הליכה לבית המשפט.

אמנון כהן: מי קובע, המנהל?

מאיר פרוש: המנהל.

אמנון כהן: אני רוצה להבין את הדברים שאתה אומר, חבר הכנסת פרוש:

אמנון כהן: לדבריך, כאשר המנהל בדק ורואה שהדלק לא תקני הוא יכול לתת צו מינהלי לסגירת התחנה לשבוע, או לחלופין להמנע מקבלת החלטה ולהפנות את הנושא לבית המשפט.

אמנון כהן: לכך כוונתך?

מאיר פרוש: המחלקה המשפטית של משרד התשתיות תגיש בקשה לבית המשפט לסגור את התחנה.

מאיר פרוש: הוא יילך ויתמודד מול בית המשפט.

מאיר פרוש: אבל בנוסף, יש לו גם סמכות של סגירה מינהלית.

אמנון כהן: אבקש להפנות שאלה ליועצות המשפטיות: נניח שהמנהל שומר טינה לבעל תחנת הדלק, ורוצה להתנקם בו.

אמנון כהן: הוא תפס אותו, ורוצה לסגור את התחנה.

אהוד יחיאלי: יש לו זכות ערעור בבית המשפט.

לאה ורון: צריך לעגן את זה בחקיקה.

אמנון כהן: צריך לקבוע בחוק זכות ערעור על החלטת המנהל.

רביד דקל: ברגע שהחוק לא ידבר יש לו סמכות קבועה - - - לבג"ץ, וזה לא מה שאנחנו רוצים.

רביד דקל: מכיוון שמדובר בהליך פלילי ומדובר בעבירות פליליות, גדר הטיפול של בית המשפט צריך להיות פונקציה של כתב האישום.

רביד דקל: לכן במקרים כאלה אנחנו נותנים בדרך כלל לסמכות המינהלית אפשרות לתת צו זמני עד להגשת כתב האישום.

רביד דקל: עם הגשת כתב האישום, נותנים סמכות לבית המשפט לתת צו גם לפני הרשעה.

רביד דקל: בסופו של דבר, במסגרת ארסנל הענישה, אפשר לתת גם אפשרות לסגור באופן קבוע או זמני את התחנה.

רביד דקל: אבל השלבים צריכים להיות: המנהל מצא על סמך תשתית שתוגדר בחוק שיש חשד לביצוע עבירה או חשד למכירת דלק שלא כפי שהחוק מגדיר אותו--

אהוד יחיאלי: לא חשד - דוח מעבדה.

רביד דקל: דוח מעבדה הוא עדיין חשד.

עמרם אזולאי: זו ראיה.

אהוד יחיאלי: החשד מתייחס למי שבצע את הזיוף הזה.

רביד דקל: העובדה עדיין לא חלוטה כל עוד בית המשפט לא קובע זאת.

רביד דקל: בפער הזמנים שבין החלטת המנהל ועד להגשת כתב האישום, המנהל יכול להחליט על סגירת התחנה – אם תרצו לאפשר לו את זה.

רביד דקל: מהרגע שבו מוגש כתב אישום, הסמכות הזאת תהיה מסורה בידיו של בית המשפט, כאשר הוא מחליט על סמך הראיות שבפניו אם יש באמת מקום להפעיל את הסמכות הזאת.

רביד דקל: זהו הנתיב שאנחנו יוצרים בדרך כלל.

אמנון כהן: האם למנהל יש סמכות לסגור את התחנה?

רביד דקל: צריך לקבוע אותה בחוק.

אהוד יחיאלי: רק להסיר ספק לגבי האפשרות של התנכלות המנהל לבעל תחנה מסוים: הדגימות שאנחנו מוסרים למעבדה ממוספרות עם פלומבה סגורה, והמעבדה בעצמה לא יודעת מהיכן הגיעה אליה הדגימה.

אהוד יחיאלי: זהו הנוהל היום.

אהוד יחיאלי: אנחנו מקבלים הודעה לפיה פלומבה מסוימת נמצאה מזויפת, ובודקים מי ביצע זאת בדוחות המפקחים שלנו.

אהוד יחיאלי: רק כעבור יום-יומיים אנחנו יודעים באיזו תחנה מדובר, כך שכל האפשרות של קנוניה מראש היא בלתי אפשרית.

יריב פקטה: אדוני, הבעיה איננה קנוניה.

יריב פקטה: יש בעיה חמורה מאוד, וזה ידוע למינהל הדלק: 99% מהמהילות מתבצעות על ידי הנהג.

אהוד יחיאלי: לא אמת.

אהוד יחיאלי: זה סתם מספר באוויר.

אמנון כהן: אתה אומר שהאלמנט של הנהג לא נלקח בחשבון בחקיקה?

יריב פקטה: זה לא נלקח בחשבון.

יריב פקטה: יש כאן מצב שבו בעל תחנה קיבל דלק שהיה מהול.

יריב פקטה: יודעים שיש את הבעיה, ויסגרו לו את התחנה למשך שבעה ימים כאשר הוא לא אשם.

אהוד יחיאלי: שיגיש ערעור.

אמנון כהן: אין צורך בפילוסופיה.

אמנון כהן: כמשפטן אני רוצה שתגיד לי שצריך לסגור גם את נושא הנהגים, ותציע לי נוסח בהתאם, כמו: "לרבות הספק" או "לרבות הנהג".

יריב פקטה: הפתרון הוא שצו הסגירה הזה יוכל להיות רק במקרים בהם בעל התחנה היה שותף למעשה או ידע על המהילה.

אמנון כהן: זה לא מספיק.

אמנון כהן: אם תגיד שאתה רוצה להכניס סעיף קונקרטי שמטיל אחריות גם על הנהג - בבקשה.

אמנון כהן: יש לך סעיף קונקרטי ביחס לנהג?

יריב פקטה: הנהג מופיע כאן – המספק מופיע כאן.

צבי קורמן: אתם יוצרים כאן מצב שבו כל נהג שמוביל דלק ירצה למכור לבעל התחנה תוך שניות מספר - - -

אמנון כהן: שיבדוק.

צבי קורמן: הוא לא יכול לבדוק.

צבי קורמן: אין לזה סוף.

אמנון כהן: יש היום את החותם – מתי זה נכנס?

אהוד יחיאלי: בקרוב מאוד נביא את זה לוועדה לאישור.

אמנון כהן: היום יש על המשאיות חותם אלקטרוני.

צבי קורמן: עדיין אין שום חותם.

אהוד יחיאלי: אני מקווה שהחותם ייכנס עוד בחודש יולי.

אמנון כהן: אדוני, החוק הזה מוכן לקריאה ראשונה.

אמנון כהן: זה יעבור בקריאה ראשונה עד סוף החודש, בעזרת השם.

אמנון כהן: הקריאה השניה והשלישית יהיו אחרי החגים.

אמנון כהן: עד אז הם שומעים אותך, והם מכינים חותם אלקטרוני שיתחיל לעבוד כבר בחודשים אוגוסט-ספטמבר.

אמנון כהן: עד שהחוק ייכנס לתוקף החותם כבר יהיה, ואז אתה מחוסן.

אמנון כהן: כך, אף נהג שרוצה לסבך את תחנת הדלק או לנקום, לא יוכל כי החותם ימנע זאת ממנו.

צבי קורמן: זה לא נכון - אני לא מחוסן, ואסביר: כאשר מביאים לי דלק, מביאים ארבעה סוגים שונים.

צבי קורמן: אם הנהג רוצה לנקום בי הוא יכול להעביר צינור נפט לתוך הדלק בשניה אחת, להוריד 500 ליטר, ואני בצרות.

צבי קורמן: זה יכול לקרות בלי ידיעתי.

אהוד יחיאלי: שיעמוד לידו.

אמנון כהן: מה אתה מציע?

צבי קורמן: לסגור תחנת דלק אם הוכחתם שבעל התחנה אשם, שהוא היה שותף לפשע.

צבי קורמן: בסגירה מנהלתית אתם פותחים פתח ומאפשרים לכל מני ארחי-פרחי לנקום בתחנת הדלק.

צבי קורמן: אתה יודע מה פירוש סגירת תחנת דלק במשך שבוע?

אמנון כהן: כן.

אמנון כהן: אתה יודע מה פירוש אדם שמאבד את המנוע שלו?

דוד טל: פעם אחת יסגרו תחנת דלק, וכולם יתיישרו.

קריאות: - - -

דוד טל: הגענו למצב שבו הגורם ההרתעתי במדינה כבר לא מזיז לאף אחד.

דוד טל: לכן יש את המאפיה עליה דיברתם כאן.

צבי קורמן: המאפיה היא בגללכם, לא בגללנו.

דוד טל: אני סבור שאין מנוס מהכנסת הגורם ההרתעתי, למרות שאולי נשמע לא טובים ולא פופולריים.

דוד טל: חייבים להקצין את זה בגלל המצב, שהגיע לאן שהוא הגיע.

דוד טל: אין תרופה למצב הזה, מפני שאנחנו יהודים רחמנים בני רחמנים.

דוד טל: ברגע שבו יהיה גורם הרתעתי – אם פעם אחת תסגר תחנת דלק אני מבטיח לך שכל בעל תחנת דלק יבדוק 10 פעמים, גם אם זה יעלה 5,000 ש"ח.

יעקב פרידגוט: אני רוצה להתייחס באופן כללי לשאלה שנשאלה כאן ביחס לפתרון.

יעקב פרידגוט: כפי שנאמר כאן קודם, במקום לייבש את הביצה מתעסקים ביתושים.

יעקב פרידגוט: צריך לזכור שהעיתוי של הישיבה היום הוא מצוין בעקבות התפיסה של אתמול.

יעקב פרידגוט: צריך לדעת וללמוד איך כל השרשרת פועלת במערכת הזאת.

יעקב פרידגוט: בוודאי שיש פתרון, אבל הצעת החוק הזאת היא לא זו שתפתור את הבעיה.

יעקב פרידגוט: כפי שאמר חבר הכנסת מודי זנדברג, ובצדק, יש שני סוגי בעלי תחנות שמעורבים בנושא הזה: (א) אדם שהוא חלק מארגון הפשיעה.

יעקב פרידגוט: במקרה הזה, שום בדיקה לא תועיל.

יעקב פרידגוט: הרי אם הוא לא מפחד לרמות אותך ולמכור לך דלק--

אמנון כהן: אבל הוא צריך למכור למישהו.

אמנון כהן: אל תקנה ממנו, ואם אתה מחליט לקנות תבדוק שמונה פעמים.

יעקב פרידגוט: אסביר: מישהו מעלה בדעתו שבעל תחנה, שלא מפחד לרכוש ולמכור דלק גנוב, יירתע מבדיקה מטופשת כזאת?

יעקב פרידגוט: היא זו שתרתיע אותו?

יעקב פרידגוט: בוודאי.

יעקב פרידגוט: תאמינו לי, שהוא ימציא לכם את הבדיקות עם חותמת שזה בסדר.

יעקב פרידגוט: זאת בעיה עבור מי שמזייף?

אהוד יחיאלי: אנחנו נקבל דיווח מהמעבדה.

אהוד יחיאלי: לא מקובל עליי.

אמנון כהן: מה אתה מציע?

יעקב פרידגוט: עם כל הכבוד לדברים האלה, הכתובת היתה רשומה על הקיר.

יעקב פרידגוט: תקראו את הפרוטוקולים של ועדות הכלכלה, כאשר התרענו כל הזמן.

יעקב פרידגוט: התחיל כל נושא הרפורמה בחברות הדלק – לא יכול להיות שכל אדם שיש לו כתובת ומזכירה אלקטרונית יקבל רישיון של חברת דלק כדי לרכוש מבתי הזיקוק.

יעקב פרידגוט: לא יכול להיות, וזה מה שקורה.

יעקב פרידגוט: מה קרה אתמול?

יעקב פרידגוט: לאנשים האלה יש חברת דלק.

יעקב פרידגוט: ומי אשם?

יעקב פרידגוט: כל אלו שאפשרו ופרצו את התחום, כך שכל צרוע וזב-חוטם קיבל רישיון למכור דלק.

יעקב פרידגוט: עם כל הכבוד, מכירת דלק לא יכולה להתבצע על ידי כל ארחי-פרחי.

יעקב פרידגוט: לא יכול להיות שאיש העולם התחתון יעסוק בכך.

אמנון כהן: אתה יכול לומר את זה בכל תחום.

יעקב פרידגוט: אני מהוותיקים בענף, והייתי כאן גם כאשר התחילה הרפורמה בשנת 1988.

יעקב פרידגוט: כאשר דיברו על תחרות - ואנחנו בעד תחרות - ואפשרו לחברות דלק חדשות, קבעו גם קריטריונים, כמו: הוכחת יציבות כלכלית, הוכחת עבר נקי, תעודות יושר – כל זה נשכח.

אמנון כהן: אדוני, אתה תמים?

אמנון כהן: אדם עבריין, פושע עם תיקים, לוקח אדם נקי, עושה הכל על שמו ומגלגל.

אמנון כהן: הרי אתה לא תמים.

אמנון כהן: אתה יכול לעשות את זה בכל תחום.

אמנון כהן: מה אתה מציע?

יעקב פרידגוט: ההצעה הראשונה היא: חוק רישוי לחברות דלק, שלא יאפשר לכל אחד.

יעקב פרידגוט: שנית, לגבי השרשרת: כאשר הבנזין יוצא מהמסוף כל טעינה כזאת נבדקת.

יעקב פרידגוט: בהנחה שבעל המסוף לא רמאי, רוב הזיופים מתבצעים בדרך.

אמנון כהן: איך סוגרים את זה?

יעקב פרידגוט: לכן, השלב הראשון הוא אותה חובה של הפלומבה האלקטרונית.

יעקב פרידגוט: זה התנאי הראשון.

יעקב פרידגוט: לאחר מכן, צריך לעשות חוק שיקבע סנקציות בשרשרת.

יעקב פרידגוט: הנהגים והמובילים הם חלק מהשרשרת.

אמנון כהן: כתוב – "המספק".

אליעזר זנדברג: כאשר כתוב "המספק" הכוונה היא לחברה שמעסיקה את הנהג.

אליעזר זנדברג: הוא רוצה לטפל בנהג, ובצדק.

דוד טל: האם החברה יכולה להסיר מעליה את האחריות?

דוד טל: אם יש לך עובד עבריין וקרימינל אתה יכול להסיר את האחריות מעליו?

יעקב פרידגוט: אני גם בעד החרמת המיכלית.

יעקב פרידגוט: עם זאת, צריך פיתרון שישיג את המטרה.

יעקב פרידגוט: זה לא ישיג את המטרה.

אליעזר זנדברג: הוא מציע למעשה להוסיף החרמה של מיכלית.

יעקב פרידגוט: נקודה אחרונה: כשם שאמרתי לגבי חברות דלק, לא ייתכן שהובלת הדלק תהיה תחום פרוץ.

יעקב פרידגוט: גם כאן צריך חוק רישוי שימנע מאנשים בעלי עבר פלילי לעסוק בכך.

אמנון כהן: מה מונע מכם לבדוק את הנהג?

אמנון כהן: אתה זקוק לחוק לשם כך?

יעקב פרידגוט: בוודאי, כי יש את חוק חופש העיסוק.

אמנון כהן: אם חייל משוחרר רוצה לעבוד בתחנת דלק הוא צריך להביא תעודת יושר מהמשטרה.

אמנון כהן: מה מונע ממך?

יעקב פרידגוט: אני מציע לעשות חקיקה גם ביחס לחברות דלק, כך שלא כל אחד יוכל לעסוק בהובלת דלק.

יעקב פרידגוט: כל עוד זה לא קבוע בחוק אני לא יכול למנוע מאדם עבריין להתעסק בזה.

דוד טל: אתה יכול גם יכול – אתה בעל הבית, ואתה אומר שלתפקיד המסוים הזה אתה זקוק לתעודת יושר ולקריטריונים נוספים שאתה קובע.

דוד טל: אם לא, הוא לא עומד בקריטריונים.

דוד טל: כל אחד יכול להיות נהג מונית?

אהוד יחיאלי: אנחנו יודעים שיש שרשרת, ואנחנו דורשים אחריות של בעל התחנה.

אהוד יחיאלי: בעבר הלא-רחוק, כאשר שהצענו להם לבדוק את הדלק בתחנות או שיהיו אחראיים לעסק הזה, הם התנגדו בכלל.

אהוד יחיאלי: ברגע שבו זה תפח לממדים הם תומכים.

אהוד יחיאלי: אבל כאשר דברנו אתם בעבר ובקשנו מהם לבדוק את הדלק – לבעל תחנה שמוכר דלק לציבור יש אחריות לשווק דלק תקני.

אהוד יחיאלי: הציבור לא יכול לבדוק את הדלק, וגם לבעל התחנה יש אחריות.

אהוד יחיאלי: לגבי מחיר הבדיקות וגובה הנזק: דובר כאן על קלקול מנועים.

אהוד יחיאלי: אני לא מדבר כעת על קלקול של מנוע בודד.

אהוד יחיאלי: בתחנה בעלת מכל קטן של 10,000 ליטר יכולה לפגוע במהילה אחת בודדת ב-250 מכוניות - בדרך כלל לוקחים 40 ליטר בנזין במכונית.

אהוד יחיאלי: תחנה שמוהלת דלק במשך שבועיים או חודש גורמת נזק לעשרות אלפי כלי רכב, וזאת כאשר מדובר בתחנה אחת.

אליעזר זנדברג: מר יחיאלי, מה דעתכם לגבי תפיסת מכליות או עיכובן לפרק זמן מסוים?

אהוד יחיאלי: אני רוצה להוסיף שהם גם לא מדווחים על נהגים שסרחו – הם מעבירים אותם מחברה לחברה.

דוד טל: אם כך, אתם שותפים לא פחות.

דוד טל: לאור דבריו של מר יחיאלי, אתם שותפים – מי שמעסיק עובד עבריין ומעביר אותו למקום אחר הוא שותף, הוא נותן לכך יד.

דוד טל: אתם לא באים לכאן בידיים נקיות.

דוד טל: זאת הצרה.

דוד טל: לא נתתם את ידכם כדי לעזור להתמודד בבעיה.

דוד טל: ברחתם מזה.

קריאות: - - -

אמנון כהן: האם יש דרך לבצע חילוט משאית?

אהוד יחיאלי: לדעתי, צריך להטיל עונש – לא רק על בעל - - - אבל יש בעיה: אם תפסת דלק לא תקני בתחנה נדרש הליך חקירה שיכול לארוך שנה או שנתיים כדי להתחיל לשרשר את זה אחרונה.

אהוד יחיאלי: בעקבות הצו שנוציא בקרוב לחיתום מיכליות, היכולת של הנהגים לעשות משהו בדרך תצטמצם לדעתי לקרוב לאפס.

לאה ורון: האם אתם לא מבצעים בדיקות גם במיכליות עצמן?

אהוד יחיאלי: יש בעיה טכנית לבצע בדיקה במיכלית.

אהוד יחיאלי: יש בארץ 950 תחנות דלק, ויש כנראה עשרת אלפים מיכליות.

אהוד יחיאלי: כל החוק הזה יעזור לנו – אנחנו לא מסוגלים להתמודד עם בדיקתן של 950 תחנות מדי חודש; אין לי די אנשים לצורך כך.

אהוד יחיאלי: ברור אם כן שאין אפשרות לבדוק עשרת אלפים מיכליות.

ישראל יניב: אין עשרת אלפי מיכליות.

רם סואן: אני מבקש לשאול לגבי החוק: בסעיף קטן (4)(ב) כתוב: "על אף האמור בסעיף קטן (א), המייצר או המספק דלק מבלי לבצע בדיקות, בניגוד לאמור בסעיף 1א דינו קנס כאמור.

רם סואן: .." ואני שואל: מה לגבי מי שכן בצע את הבדיקות, ובכל זאת יש לו דלק פגום?

רם סואן: מה אז?

רביד דקל: הוא נופל לסעיף העבירה השני, ולכאורה זאת יכולה להיות הגנה בידו ולהוכיח על תום הלב שלו שהוא באמת לא ידע על כך.

יריב פקטה: אבל התחנה תהיה סגורה במשך שבעה ימים.

רביד דקל: התחנה לא בהכרח סגורה שבעה ימים כי כדי לסגור תחנה צריך תשתית ראייתית, ויש לו זכות ערר על ההחלטה – הוא יכול ללכת לבית המשפט--

יריב פקטה: איפה זה כתוב?

רביד דקל: זה יהיה כתוב.

רביד דקל: לאה ורון: אבל נתתם למנהל קודם כל את הסמכות לסגור את התחנה לשבוע.

קריאות: - - -

רם סואן: צריך להבחין בין שני מקרים: מקרה אחד שבו אדם מזייף בזדון, ומגיע לו כל עונש, לבין מי שקרתה לו תקלה.

רם סואן: זה יכול לקרות.

יעקב פרידגוט: לא רק תקלה – רימו גם אותו.

אמנון כהן: תמיד מרמים אותם.

אליעזר זנדברג: הם יקחו ערבות בנקאית מהמשאית בגובה של שבוע סגירה, ובמקרה שסוגרים אותו הוא מחלט את הערבות של אותו אחד.

אליעזר זנדברג: באופן הזה יעופו החוצה כל המשאיות - - -

אמנון כהן: יש לו גם מנגנון ערעור.

רם סואן: צריך לתת לו את האפשרות להוכיח את התקלה.

אמנון כהן: הוא יוכיח הכל בבית המשפט.

עמרם אזולאי: עד לפני זמן לא רב, מכירה של דלק שלא בהתאם לתקן היתה עבירה אבסולוטית.

עמרם אזולאי: אני לא הייתי צריך להוכיח שהוא בצע את העבירה אלא הוא היה צריך להוכיח שהוא לא עשה אותה.

אמנון כהן: אני מודה לכם.

אמנון כהן: אני מעמיד להצבעה את הצעת חוק הפעלת רכב (מנועים ודלק) (תיקון – הגברת האכיפה במכירת דלק שאינו עומד בדרישות התקן), התשס"ה-2005, של חברי הכנסת מאיר פרוש ונסים זאב - לאחר תיקונים שהביאו לנו משרד התשתיות ומשרד המשפטים ולאחר הוספת סעיפים מהצעת החוק של חברי הכנסת לתוכה.

אמנון כהן: עשינו הצעת חוק אחת, ובנושא הענישה הוספנו את הסעיפים הנוספים.

אמנון כהן: אני מעמיד את הצעת החוק להצבעה, אלא אם כן חבר הכנסת פרוש רוצה להסתייג ולהוריד את זה מסדר היום.

מאיר פרוש: אני מבקש לדעת אם תקנו נכון את נושא בית המשפט.

אמנון כהן: כן, תקנו נכון.

אמנון כהן: היועצת המשפטית של הוועדה תנסח את הנוסח הסופי, ותכין לקראת הקריאה הראשונה למליאת הכנסת.

אמנון כהן: גברתי היועצת המשפטית, אלא אם כן תגלי במינוחים שינוי מהותי.

אליעזר זנדברג: אם כך, אני מצביע כעת למעשה ונותן לה יפוי כוח בלתי מוגבל כדי לנסח זאת.

אמנון כהן: הכל כתוב אצלה – צריך רק מינוחים משפטיים.

אילן ליבוביץ: אבל המינוחים המשפטיים לפעמים עושים את ההבדל.

אילן ליבוביץ: אני מציע שהיא תנסח את הדברים, ושנתכנס כאן ביום שני הבא לחמש דקות כדי להצביע.

אילן ליבוביץ: ייתכן שאין לנו שום הערה וייתכן שיהיו לנו הערות מהותיות.

אליעזר זנדברג: אפילו ביום רביעי הקרוב.

אמנון כהן: אין לי זמן – יש לי לוח זמנים - - -

מאיר פרוש: חברי הכנסת, אני מבין את הדברים אבל אני מציע לנסות ולהתגבר על הבעיה כיוון שבכל אופן יש כרגע איזשהו מומנטום בעקבות האירועים אתמול.

אמנון כהן: ההערות שלכם נכונות, ולפיכך אני מציע שהיועצת המשפטית תנסח את הדברים תוך יום-יומיים ותעביר את זה לעיונכם.

אמנון כהן: אם אתם רואים שיש משהו מהותי שצריך לשנות לדעתכם, נתכנס שוב בתיאום אתכם.

לאה ורון: כלומר, הצעת החוק מאושרת לאחר שתצביעו אלא אם כן יתברר שיש נוסחים או סעיפים לא ברורים, ואז נתכנס שוב ונקיים שוב דיון.

אמנון כהן: גברתי היועצת המשפטית, לפני כן את מעבירה את הנוסח לחברי הכנסת ונותנת להם זמן לעיין בו.

אמנון כהן: אם אין הערות תוך 24 שעות, מעבירים את זה למעלה.

אמנון כהן: אם יש הערות מתכנסים שוב ודנים בכך.

אמנון כהן: מי בעד ההצעה?

אמנון כהן: הצבעה בעד ההצעה לאשר את הצעת החוק לקריאה ראשונה – פה אחד ההצעה לאשר את הצעת החוק לקריאה ראשונה, נתקבלה.

אמנון כהן: תודה לכולכם, הישיבה נעולה.